Jari Kurri myi 40 prosenttia Jokereista.

Vuodesta 2014 asti Jokereiden toimitusjohtajana ollut Jukka Kohonen jättää seuran. Jarno Kuusinen / AOP

Jokerien tuore omistaja Jari Kurri on myynyt 40 prosenttia seurasta venäläisomisteiselle Norilsk Nickel Harjavalta Oy:lle. Venäläinen Nornickel-konserni osti nikkelinjalostusyrityksen vuonna 2006.

Ilta-Sanomat uutisoi kesäkuussa, että Jokereiden uusi merkittävä rahoittaja on juuri Nornickel-konsernin omistajiin kuuluva oligarkki Vladimir Potanin. Yhdysvaltain hallinto mainitsi hänet viime vuonna ”Putin-listalla”, jolle koottiin Venäjän presidentin läheisimpiä tukijoita ja liikemiehiä eli mahdollisia tulevia pakotteiden kohteita.

Norilsk Nickel Harjavalta Oy on toiminut seuran pääyhteistyökumppanina vuodesta 2017 lähtien. Kurri sanoi kesäkuussa Helsingin Sanomille, että yritys ”käännetään äkkiä Venäjälle, mutta nyt puhutaan Harjavallasta. Suomalainen firmahan se on”.

Jari Kurri omistaa nyt 60 prosenttia Jokereiden osakkeista.

Samalla Jokerit tiedotti, että vuodesta 2014 Helsingin Jokereiden toimitusjohtajana toiminut Jukka Kohonen jättää seuran.

– Viiden ja puolen vuoden jälkeen olen tullut siihen tulokseen, että on aika jättäytyä pois seurasta. Nämä ovat olleet vaiheikkaita vuosia, joiden aikana Jokerit on saavuttanut hyviä tuloksia monella eri osa-alueella, Kohonen kertoo tiedotteessa.

Jukka Kohosen korvaa Eveliina Mikkola, joka on KHL:n ensimmäinen naistoimitusjohtaja. Mikkola on toiminut Jokereissa 1990-luvulla ja työskennellyt vuodesta 2012 lähtien Hartwall Arenan kaupallisena johtajana.

– Haluan kiittää Jari Kurria tästä mahdollisuudesta palata Jokereihin, joka on merkinnyt minulle paljon työurani alkuvuosista lähtien. Uusien omistusjärjestelyjen ja todella kilpailukykyisen joukkueemme myötä olemme todella innoissamme uudesta kaudesta ja ajasta Jokereissa, Mikkola kertoi tiedotteessa.

– Tavoitteemme on tuoda kannattajamme ja yhteistyökumppanimme entistä lähemmäs seuraa ja järjestelmällisenä johtajana Eveliina on oikea henkilö johtamaan toimintaamme, Kurri kertoo.